Liepupė (kaimas)
Liepupė (latv. Liepupe) – kaimas Latvijoje, Vidžemėje, Liepupės valsčiuje. Kaimas yra už 5 km nuo Baltijos jūros kranto Metsepolės lygumoje ir Pajūrio žemumoje. Kaimo ir per jį tekančios upės pavadinimas kilęs iš sulatvinto senovės lyvių žodžio Pernigele (lyv. pǟrna 'liepa', lyv. joug 'upė'). Anksčiau Liepupėje gyventa lyvių, tai rodo vietovardžiai: Kadaga 'kadagys', Mustkalnai 'juodieji kalnai', Korbiniai 'miško tankmė', Varzos 'krūmai', Susika 'vilkas'. 2021 m. duomenimis, Liepupėje gyvena 293 žmonės. Šioje gyvenvietėje yra 1751 m. pastatytas Liepupės dvaras, jis vienas iš geriausiai išsaugotų baroko dvarų Vidžemėje. Nuo 2012 m. Liepupėje vyksta iki šiol vienintelis Baltijos šalyse akustinės muzikos festivalis – „Sidabrinis kiras“ (latv. Sudraba kaija).